<classify> CHUO Kikuu cha Tumaini, tawi la Dar es Salaam TUDARCO kimefanikiwa kudahili wanafunzi zaidi ya 460 katika awamu ya kwanza ya udahili uliotangazwa na Tume ya Vyuo Vikuu Tanzania TCU.Ofisa Udahili wa chuo hicho Ukende Mwakitwange amesema chuo hicho kinatarajia kupata wanafunzi wengi zaidi kwa kuwa kazi ya kuthibitisha udahili bado inaendelea.Mwakitwange alisema utaratibu mzima wa matokeo mtandaoni kwa mwaka huu uko vizuri na hausumbui.Haya ni mafanikio makubwa kwa nchi yetu kuwa na mfumo wa udahili mtandaoni. Inatusaidia hata sisi maofisa udahili wa vyuo katika kazi zetu maana mdahiliwa anaweza kukamilisha kila kitu mtandaoni,alisema.Aliwaomba wale waliodahiliwa na vyuo zaidi ya viwili na wanaopenda kujiunga na chuo hicho kufuata maelekezo ya kuthibitisha udahili wao mtandaoni na kuongeza kuwa chuo kipo kwa ajili yao hivyo wasisite kutembelea ofisi ya udahili ya chuo hicho kwa maelezo zaidi.Mkuu wa Chuo hicho, Profesa Uswege Minga aliwaalika waliodahiliwa na watakaodahiliwa kwa mwaka wa masomo 20192020 kuja kujipatia elimu bora katika chuo hicho na kuwa chuo hicho ni miongoni mwa vyuo bora hapa nchini na kina vitendea kazi, wafanyakazi na wahadhiri wa kutosha na wenye sifa za kufundisha wanafunzi wa elimu ya juu.  <topic>: KITAIFA 